
KLASA: 
URBROJ: 
Zagreb, 

Na temelju članka 15. stavka 2. Zakona o javnoj nabavi („Narodne novine”, broj 120/2016, 114/2022 i 48/2026) i članka 52. Zakona o sustavu državne uprave („Narodne novine”, broj 66/19) ministrica zdravstva donosi sljedeći


NAPUTAK O PROVEDBI POSTUPAKA JEDNOSTAVNE NABAVE


I. UVODNE ODREDBE
Članak 1. 
(1) Ovim Naputkom o provedbi postupaka jednostavne nabave (u daljnjem tekstu: Naputak) uređuju se pravila, uvjeti i postupci provođenja nabave robe i usluga te provedba projektnih natječaja procijenjene vrijednosti manje od 50.000,00 eura, odnosno nabave radova procijenjene vrijednosti manje od 100.000,00 eura (u daljnjem tekstu: Jednostavna nabava) za potrebe Ministarstva zdravstva (u daljnjem tekstu: Naručitelj). 

(2) Na sve postupke jednostavne nabave na odgovarajući način se primjenjuju odredbe o sprječavanju, prepoznavanju i uklanjanju sukoba interesa propisane odredbama članaka 76. – 82. Zakona o javnoj nabavi („Narodne novine”, broj 120/2016, 114/2022 i 48/2026; u daljnjem tekstu: ZJN 2016), uz obvezu poštivanja načela javne nabave te mogućnost primjene elektroničkih sredstava komunikacije.

(3) Izrazi koji se koriste u ovom Naputku, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

II. PODNOŠENJE ZAHTJEVA ZA POKRETANJE POSTUPKA JEDNOSTAVNE NABAVE
Članak 2.
(1) Jednostavnu nabavu sukladno potrebama zahtijeva ustrojstvena jedinica Naručitelja popunjavanjem Zahtjeva za jednostavnu nabavu (dokument ZZN; u daljnjem tekstu: Zahtjev), koristeći programsku aplikaciju Argosy i dostavljanjem popunjenog i potpisanog Zahtjeva nadležnoj ustrojstvenoj jedinici za nabavu.

(2) Ustrojstvena jedinica Naručitelja prilikom popunjavanja Zahtjeva u istom naznačuje način provedbe jednostavne nabave sukladno mogućnostima propisanim ovim Naputkom.

(3) Postupci jednostavne nabave roba, usluga i radova provode se u nadležnoj ustrojstvenoj jedinici za nabavu na temelju urednog Zahtjeva ustrojstvene jedinice koja je iskazala potrebu za nabavom. 

(4) Ukoliko se radi o predmetu nabavu čija je procijenjena vrijednost jednaka ili veća od 5.000,00 eura isti mora biti u Planu nabave koji je javno objavljen u Elektroničkom oglasniku javne nabave Republike Hrvatske (dalje u tekstu: EOJN RH). 

(5) Iznimno od članka 4. ovog Naputka, ukoliko se radi o slučajevima iz članka 3. ovog Naputka, za koje je navedenim člankom predviđena mogućnost sklapanja ugovora odnosno izdavanja narudžbenice na temelju jedne ponude, isti postupak je moguće pokrenuti bez javno objavljene izmjene Plana nabave, uz uvjet da je kroz programsku aplikaciju Argosy unesen dokument ZZPN (Zahtjev za uvrštenje u Plan nabave), koji će se objaviti izmjenom i dopunom Plana nabave u EOJN RH za predmete nabave nabavu čija je procijenjena vrijednost jednaka ili veća od 5.000,00 eura.

(6) U Zahtjevu Ovjerovitelj aktivnosti mora potvrditi da su sredstva planirana i da će sredstva biti osigurana u trenutku dospijeća računa po sklopljenim ugovorima odnosno izdanim narudžbenicama.

(7) Zahtjev sastavlja i potpisuje državni službenik u okviru svojeg djelokruga rada na način da u njemu navodi sve informacije potrebne za provedbu jednostavne nabave te ukoliko je primjenjivo, prilaže mu popratnu dokumentaciju kako bi stručno povjerenstvo pripremilo Poziv na dostavu ponuda u postupku jednostavne nabave (u daljnjem tekstu: Poziv).

(8) Predmet nabave mora biti opisan na jasan i razumljiv način, bez upućivanja na određenu marku ili proizvod, proces, žig, patente, vrste ili specifično podrijetlo robe, osim ako je to opravdano samim predmetom ugovora/narudžbenice. Predmet nabave može biti podijeljen na grupe.

(9) Ukoliko su, uz ustrojstvenu jedinicu koja pokreće Zahtjev, u pripremu postupka prije podnošenja Zahtjeva bile uključene i druge osobe ili gospodarski subjekti, navedenu informaciju potrebno je dostaviti ustrojstvenoj jedinici za nabavu prilikom podnošenja Zahtjeva, a u svrhu poduzimanja mjera upravljanja potencijalnim sukobima interesa te sprječavanja potencijalnog narušavanja tržišnog natjecanja.

(10) U slučaju potrebe plaćanja predujmom, uz Zahtjev se prilaže suglasnost Ministra financija za plaćanje predujmom sukladno važećem Zakonu o izvršavanju državnog proračuna Republike Hrvatske, a koju je potrebno prethodno ishoditi putem ustrojstvene jedinice nadležne za financijske poslove.

(11) Popunjeni i od strane nadležnog državnog službenika potpisan Zahtjev ovjerava svojim potpisom i čelnik ustrojstvene jedinice koja je iskazala potrebu za nabavom, a Zahtjev odobrava i ministrica/nadležni državni tajnik ukoliko je procijenjena vrijednost predmeta nabave jednaka ili veća od 2.650,00 eura.

(12) U slučajevima iz članka 3. ovog Naputka ustrojstvena jedinica koja je iskazala potrebu za nabavom uz Zahtjev dostavlja urudžbiranu ponudu koju je prethodno pribavila elektroničkom poštom, osim ako u Zahtjevu za predmet nabave procijenjene vrijednosti manje od 15.000,00 eura nije odabrana opcija slanja Poziva jednom ili više gospodarskih subjekata ili javnom objavom putem modula jednostavne nabave u EOJN RH.

(13) Uz Zahtjev se prilažu i dokazi o izvršenoj analizi tržišta u obliku pribavljenih informativnih ponuda, drugih dokumenata i ostalih bitnih informacija od strane ustrojstvene jedinice koja iskazuje potrebu za nabavom ukoliko je primjenjivo, a ustrojstvena jedinica koja iskazuje potrebe za nabavom može zatražiti i da analizu tržišta provede ustrojstvena jedinica za nabavu putem modula za istraživanje tržišta u EOJN RH. I u slučajevima kada analizu tržišta provodi ustrojstvena jedinica koja iskazuje potrebu za nabavom, ista se provodi elektroničkim sredstvima komunikacije, na način koji osigurava pohranu komunikacije i dokumentacije, naknadu provjeru i odgovarajući revizijski trag.

(14) Ukoliko Zahtjev ne sadrži sve što je potrebno da bi se po istom  moglo postupati, vraća se nadležnoj ustrojstvenoj jedinici na ispravak  i/ili dopunu.

III. POSTUPAK JEDNOSTAVNE NABAVE

Članak 3. 
(1) Naručitelj na temelju jedne ponude, može provesti postupak jednostavne nabave u slučajevima:

1. Uvijek kada je procijenjena vrijednost robe, usluga ili radova manja ili jednaka 15.000,00 eura  
2. Ako je procijenjena vrijednost robe, usluga ili radova veća od 15.000,00 eura samo u sljedećim slučajevima:
a) Ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni uvjeti nabave nisu bitno izmijenjeni.
b) Ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe ili
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva.
c) Iznimne žurnosti, izazvane događajima koje Naručitelj nije mogao predvidjeti, i to u onoj mjeri u kojoj je to prijeko potrebno jer se nije moguće pridržavati rokova propisanih ovim Naputkom, s time da okolnosti na koje se poziva Naručitelj za opravdanje iznimne žurnosti ne smiju ni u kojem slučaju biti uzrokovane njegovim postupanjem.

(2) Razlozi za primjenu bilo koje od iznimki iz stavka 1. točke 2. ovog članka navode se i obrazlažu u Zahtjevu, temeljem čega se u modulu jednostavne nabave u EOJN RH navodi pravna osnova za primjenu iznimke te jasno, sadržajno i argumentirano obrazlažu razlozi za njezinu primjenu. Obrazloženje mora sadržavati činjenice i okolnosti iz kojih je razvidno da su u konkretnom slučaju ispunjeni propisani uvjeti za primjenu iznimke. 

(3) Podaci o primjeni iznimki, kao i pripadajuća obrazloženja, evidentiraju se u sustavu EOJN RH te su dostupni nadležnim tijelima koja provode nadzor i kontrolu.

Članak 4.
(1) Postupak jednostavne nabave koji se provodi slanjem Poziva, započinje danom slanja Poziva u EOJN RH putem modula jednostavne nabave, a završava donošenjem Odluke iz članka 13. ovog Naputka.

(2) Obvezni dokumenti u postupku jednostavne nabave koji se provodi slanjem Poziva su:
1. Odluka o provedbi jednostavne nabave,
2. Poziv na dostavu ponude,
3. Zapisnik o otvaranju ponuda,
4. Zapisnik o pregledu i ocjeni ponuda,
5. Odluka o odabiru ponude ili Odluka o poništenju postupka nabave,
6. Narudžbenica ili ugovor,
7. Odluka Naručitelja o Prigovoru ako je primjenjivo 

IV. STRUČNO POVJERENSTVO ZA JEDNOSTAVNU NABAVU
Članak 5.
(1) Za pripremu i provedbu postupka jednostavne nabave koji se provodi slanjem Poziva, čelnik Naručitelja internom Odlukom o provedbi jednostavne nabave imenuje stručno povjerenstvo za jednostavnu nabavu (u daljnjem tekstu: stručno povjerenstvo) kojom se određuju obveze i ovlasti stručnog povjerenstva.

(2) Stručno povjerenstvo čine najmanje tri (3) člana.

(3) Sukladno pravilima o fiskalnoj odgovornosti i načelu razdvajanja funkcija, članovi stručnog povjerenstva ne mogu biti zaduženi za praćenje izvršenja ugovora/narudžbenice.

(4) Članovi stručnog povjerenstva moraju potpisati izjavu o sprječavanju sukoba interesa te istu, u slučaju promjena, bez odgode ažurirati.

V. POZIV NA DOSTAVU PONUDE, ROK I NAČIN DOSTAVE PONUDE
Članak 6.	
(1) Za predmete nabave procijenjene vrijednosti manje od 15.000,00 eura, ukoliko uz Zahtjev nije dostavljena prethodno pribavljena i urudžbirana ponuda sukladno članku 2. stavku 12. ovog Naputka, Naručitelj putem modula jednostavne nabave: 
a) upućuje Poziv jednom ili više gospodarskih subjekata ako je primjenjivo 
b) ili javnom objavom.

(2) Za predmete nabave procijenjene vrijednosti veće od 15.000,00 eura, a manje od 25.000,00 eura
Naručitelj putem modula jednostavne nabave:
a) upućuje Poziv jednom ili više gospodarskih subjekata ako je primjenjivo 
b) ili javnom objavom.

(3) Za predmete nabave procijenjene vrijednosti jednake ili veće od 25.000,00 eura Naručitelj putem modula jednostavne nabave upućuje Poziv isključivo javnom objavom.

(4) Danom objave Poziva u EOJN RH smatra se da je isti dostavljen svim gospodarskim subjektima u slučaju javne objave, odnosno pozvanim gospodarskim subjektima ako je primjenjivo. Poziv je moguće uputiti samo gospodarskim subjektima koji su registrirani u EOJN RH.

(5) Ponude se mogu podnositi u ime zajednice ponuditelja, pri čemu se kreiranje zajednice i njezino odobravanje od strane svih njezinih članova provodi putem EOJN RH.
Ponude mogu uključivati podugovaratelje te gospodarske subjekte na koje se ponuditelj oslanja.

(6) Pozivom se obvezno traži popunjen Obrazac Europska jedinstvena dokumentacija o nabavi (u daljnjem tekstu: ESPD), a kojim se preliminarno dokazuje da ne postoje osnove za isključenje gospodarskog subjekta te da gospodarski subjekt udovoljava propisanim uvjetima sposobnosti. 

(7) Naručitelj zadržava pravo provjere informacija navedenih u ESPD-u na način da u fazi pregleda i ocjene ponuda, prije donošenja odluke, samostalno izvrši uvid u podatke koji su javno dostupni ili zatraži od ponuditelja dostavu odgovarajućih dokaza. 

(8) Naručitelj u Pozivu osim dokumenta iz stavka 6. ovog članka može tražiti i druge dokaze u skladu s vrstom predmeta nabave (primjerice dokaze da ispunjava zelena mjerila i ciljeve sukladno Odluci o provedbi zelene javne nabave NN 137/2024 ako je primjenjivo) te jamstvo za ozbiljnost ponude. 

(9) Kriteriji za odabir gospodarskog subjekta, ukoliko se primjenjuju, moraju biti određeni kao minimalne razine sposobnosti potrebne za izvršenje ugovora/narudžbenice, povezani i razmjerni predmetu nabave te utvrđeni u odnosu na njegove specifičnosti i relevantnost za uredno izvršenje ugovora/narudžbenice.

(10) Ponude se podnose isključivo elektronički, putem modula jednostavne nabave EOJN RH, do datuma naznačenog roka za dostavu. 

(11) Sve dokumente koje Naručitelj zahtjeva u Pozivu ponuditelji mogu dostaviti u neovjerenoj preslici izuzev jamstva za ozbiljnost ponude u obliku bankarske garancije, zadužnice ili bjanko zadužnice. Ponude ne moraju biti potpisane.

(12) Naručitelj prilikom pregleda i ocjene ponude zadržava pravo zatražiti od ponuditelja dostavu u originalu ili ovjerenoj preslici svih dokumenata koji su traženi u Pozivu, a koje je ponuditelj dostavio u neovjerenoj preslici.

(13) Naručitelj će u Pozivu odrediti i minimalni rok valjanosti ponude iskazan u danima.

(14) Naručitelj uz Poziv prilaže troškovnik i ESPD, a ukoliko je primjenjivo i druge dokumente kao što su tehničke specifikacije, prijedlog ugovora i sl.

Članak 7.
(1) Rok za dostavu ponude iznosi najmanje 5 radnih dana od dana slanja Poziva sukladno članku 6. ovog Naputka.

(2) Naručitelj će u Pozivu na dostavu ponude odrediti točan rok (datum i vrijeme) za dostavu ponude.
Ponuda i svi njezini dijelovi moraju biti zaprimljeni putem EOJN RH do roka određenog u Pozivu. 

(3) Ukoliko je traženo jamstvo za ozbiljnost ponude u obliku bankarske garancije, zadužnice ili bjanko zadužnice, isto se dostavlja odvojeno od elektronički dostavljene ponude u papirnatom obliku, u izvorniku, u zatvorenoj omotnici na kojoj mora biti naznačeno kako slijedi:
- na prednjoj strani omotnice:
Ministarstvo zdravstva
Naziv predmeta nabave
Evidencijski broj nabave (ako je primjenjivo)
Ksaver 200a, 10000 Zagreb
NE OTVARAJ

(4) Ako ponuditelj na ime jamstva za ozbiljnost ponude uplaćuj novčani polog, obvezan je u ponudi dostaviti dokaz o uplati.

(5) Ako je ponuditelj u ponudi dao jamstvo za ozbiljnost ponude, isto će mu biti vraćeno ukoliko se ne ispune razlozi za naplatu (odustanak od ponude u roku njezine valjanosti, nedostavljanje dokaza traženih u Pozivu, neprihvaćanje ispravka računske greške, dostavljanje neistinitih podataka, odbijanje potpisivanja ugovora o nabavi, nedostavljanje jamstva za uredno ispunjenje ugovora ako je primjenjivo).

Članak 8.
(1) Gospodarski subjekt može zahtijevati od Naručitelja objašnjenje i/ili izmjenu Poziva najkasnije tijekom trećeg (3.) dana prije roka određenog za dostavu ponude. Svi upiti, pitanja ili zahtjevi za pojašnjenjem dokumentacije gospodarskih subjekata podnose se isključivo putem sustava EOJN RH.

(2) Naručitelj će odgovoriti na pravovremeno dostavljen zahtjev iz stavka 1. ovog članka najkasnije tijekom zadnjeg radnog dana prije roka određenog za dostavu ponude.

(3) Naručitelj će svoj odgovor odnosno izmjenu Poziva ako je primjenjivo staviti na raspolaganje na isti način na koji je dostavio Poziv.

(4) Naručitelj može produžiti rok za dostavu ponude, ovisno o složenosti zahtjeva gospodarskog subjekta i/ili odgovora Naručitelja, odnosno samoinicijativne izmjene Poziva. 

(5) Otvaranje ponuda može se odgoditi samo objavom ispravka i ponovnim slanjem Poziva s novim rokom za dostavu ponuda. Na sam dan isteka roka za dostavu ponuda, izmjene dokumentacije i produženje roka više nisu mogući.

VI. KRITERIJ ZA ODABIR PONUDE

Članak 9.
(1) Kriterij za odabir ponude je najniža cijena ili ekonomski najpovoljnija ponuda.

(2) Kriterij za odabir ponude bit će određen u Pozivu, a u slučaju primjene kriterija ekonomski najpovoljnije ponude i način bodovanja dodatnih (necjenovnih) kriterija. 

(3) Ukoliko je kriterij za odabir ponude ekonomski najpovoljnija ponuda, cijena mora biti jedan od kriterija za odabir ponude, a ostali kriteriji ne smiju biti diskriminirajući, moraju biti povezani s predmetom nabave te moraju omogućiti učinkovito nadmetanje sposobnih gospodarskih subjekata.

VII. OTVARANJE, PREGLED I OCJENA PONUDA

Članak 10.
(1) Ponude zaprimljene u EOJN RH u roku za dostavu ponuda otvaraju se automatski u vremenu određenom u Pozivu, pri čemu EOJN RH generira zapisnik o otvaranju ponuda, a Naručitelj u generiranom zapisniku evidentira pristigle fizičke dijelove ponuda ako je primjenjivo.

(2) Otvaranje ponuda nije javno, osim ako Naručitelj drugačije ne propiše u Pozivu.

Članak 11.
(1) Naručitelj uspoređuje cijene ponuda bez poreza na dodanu vrijednost.

(2) Naručitelj u postupku pregleda i ocjene ponuda, koji se provodi isključivo u EOJN RH, sastavlja zapisnik o pregledu i ocjeni ponuda pri čemu postupa na sljedeći način:
1. Provjera dostave i valjanost jamstva za ozbiljnost ponude (ako je primjenjivo)
2. Provjera osnova za isključenje gospodarskog subjekta (ako je primjenjivo)
3. Provjera kriterija za odabir gospodarskog subjekta (ako je primjenjivo)
4. Provjera konačne valjanosti ponude
5. Eventualne korekcije cijene ili vrijednosti kriterija, uz obavezno obrazloženje
6. Rangiranje valjanih ponuda prema definiranim kriterijima za odabir ekonomski najpovoljnije ponude (ako je primjenjivo).

Naručitelj može u zapisniku navesti i druge podatke koje smatra važnima u postupku pregleda i ocjene.

(3) Naručitelj može u postupku pregleda i ocjene ponude zatražiti od ponuditelja da u roku, ne kraćem od tri (3) dana od slanja zahtjeva za pojašnjenje/nadopunu ponude, pojasni odnosno nadopuni svoju ponudu, što ne smije rezultirati izmjenom ponude, prihvati ispravak računske greške, produlji rok valjanosti i sl. 

(4) Sva komunikacija tijekom pregleda i ocjene ponuda odvija se isključivo putem EOJN RH.

Članak 12.
(1) Valjana ponuda je svaka ponuda koja ispunjava zahtjeve i uvjete iz Poziva i čija cijena ne prelazi procijenjenu vrijednost nabave.

(2) Iznimno od stavka 1. ovog članka, Naručitelj može prihvatiti i proglasiti ponudu valjanom i ukoliko cijena ponude prelazi procijenjenu vrijednost nabave, uz uvjet da cijena ponude nije veća od iznosa pragova utvrđenih člankom 1. ovog Naputka te da Naručitelj ima ili će imati osigurana sredstava.

(3) Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.

VIII. ODLUKA O ODABIRU/PONIŠTENJU

Članak 13.
(1) Naručitelj na osnovi rezultata pregleda i ocjene ponuda donosi Odluku o odabiru ponude ili Odluku o poništenju postupka jednostavne nabave.

(2) Naručitelj će poništiti postupak jednostavne nabave prije ili nakon isteka roka za dostavu ponuda u sljedećim slučajevima:
1. ako postanu poznate okolnosti zbog kojih ne bi došlo do pokretanja postupka jednostavne nabave, da su te okolnosti bile poznate prije,
2. ako postanu poznate okolnosti zbog kojih bi došlo do sadržajno bitno drukčije dokumentacije o nabavi/Poziva, da su te okolnosti bile poznate prije,
3. ako je cijena svih ponuda u postupku jednostavne nabave veća od pragova za jednostavnu nabavu,
4. ako cijena svih ponuda prelazi određeni prag iz članka 6. ovog Naputka, osim ako su u postupku jednostavne nabave primijenjena pravila koja vrijede za veći prag,
5. ako nije pristigla nijedna ponuda,
6. ako nakon isključenja ponuditelja ili odbijanja ponuda ne preostane nijedna valjana ponuda,
7. ako je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva,
8. ako je to potrebno radi zaštite javnog interesa.

(3) Odluka iz stavka 1. ovog članka dostavlja se na isti način na koji je dostavljen i Poziv. 
Uz Odluku se dostavlja i preslika Zapisnika o pregledu i ocjeni ponuda uvijek kada je to primjenjivo.

(4) Naručitelj će na zahtjev ponuditelja omogućiti uvid u cjelokupnu dokumentaciju postupka jednostavne nabave, osim u one dokumente koji su označeni tajnim temeljem odgovarajuće pravne osnove koju je ponuditelj prilikom izrade ponude dužan navesti. 

(5) Zahtjev iz stavka 4. ovog članka se podnosi i odobrava putem EOJN RH ili na drugi dokaziv način određen u Pozivu (primjerice elektroničkom poštom).

(6) U slučaju da je postupak podijeljen u grupe, ponuditelju je dopušteno tražiti uvid samo u ponude i dokumentaciju vezanu uz grupe za koje je podnio ponudu.

Članak 14.
(1) U postupku jednostavne nabave procijenjene vrijednosti veće od 15.000,00 eura, gospodarski subjekti koji su sudjelovali u postupku kao ponuditelji mogu, putem modula jednostavne nabave u EOJN RH izjaviti prigovor čelniku Naručitelja u roku od 5 dana od dana objave Odluke o odabiru ponude/Odluke o poništenju postupka jednostavne nabave u EOJN RH.

(2) Prigovor se može izjaviti protiv Odluke o odabiru ponude/Odluke o poništenju postupka jednostavne nabave. 

(3) Prigovor se u roku iz stavka 1. ovog članka može izjaviti i protiv uvjeta i zahtjeva određenih u Pozivu, ali samo u slučaju ukoliko je u odnosu na te uvjete i zahtjeve prethodno upozorio Naručitelja na konkretnu nezakonitost u roku iz članka 8. stavka 1. ovog Naputka.

(4) U svrhu učinkovitog ostvarenja prava na pravnu zaštitu, Naručitelj će u postupcima u kojima je dozvoljeno izjavljivanje prigovora, uvid u dokumentaciju postupka nabave omogućiti najkasnije sljedeći radni dan nakon zaprimanja zahtjeva za uvid.

(5) U svrhu razmatranja prigovora i sastavljanja prijedloga odluke o prigovoru, čelnik Naručitelja imenuje komisiju od tri člana (u daljnjem tekstu: komisija). Članovi komisije moraju biti osobe različite od osoba imenovanih u stručno povjerenstvo, kao i osoba koje će biti zadužene za praćenje izvršenja ugovornih obveza. U postupku razmatranja prigovora komisija može, ukoliko to smatra potrebnim, zatražiti očitovanje stručnog povjerenstva.

(6) Konačnu odluku o prigovoru donosi i potpisuje čelnik Naručitelja. 

(7) Naručitelj će odluku o prigovoru dostaviti putem modula jednostavne nabave u EOJN RH, u roku od 8 (osam) dana od dana zaprimanja prigovora.

(8) Izjavljivanje prigovora odgađa izvršnost Odluke o odabiru ponude/Odluke o poništenju postupka jednostavne nabave, osim u slučajevima iznimne žurnosti u kojima bi odgodni učinak mogao uzrokovati štetu Naručitelju, a u kojim će slučajevima takve okolnosti Naručitelj naznačiti u uputi o pravnom lijeku donesene Odluke uz navod da predmetna Odluka postaje izvršna istekom dana dostave sukladno stavku 3. članku 13. ovog Naputka.

(9) Naručitelj u postupku rješavanja o prigovoru može:
· odbiti prigovor kao neosnovan
· usvojiti prigovor i donijeti novu odluku, drugačiju od prvotne, ukoliko se ocijeni da su navodi koje je ponuditelj iznio u prigovoru u odnosu na prvotnu odluku osnovani
· usvojiti prigovor i poništiti postupak jednostavne nabave u slučajevima u kojima bi nastavak mogao utjecati na zakonitost postupka ili uzrokovati štetu Naručitelju, ukoliko se ocijeni da su navodi koje je ponuditelj iznio u prigovoru u odnosu na donesenu odluku ili uvjete i zahtjeve određene u Pozivu osnovani.
· 
(10) Odluka o prigovoru obavezno sadrži obrazloženje.

Članak 15.
(1) U postupcima jednostavne nabave u kojima je dopušteno izjaviti prigovor Odluka o odabiru ponude/Odluka o poništenju postupka javne nabave postaje izvršna istekom roka za podnošenje prigovora čelniku Naručitelja:
· ako prigovor nije izjavljen u roku iz stavka 1. članka 14. ovog Naputka
· ako je prigovor izjavljen, a Naručitelj je ocijenio da bi u konkretnom slučaju odgodni učinak mogao uzrokovati štetu Naručitelju, istekom dana dostave Odluke sukladno stavku 3. članka 13. ovog Naputka
· ako je prigovor izjavljen, dostavom odluke o prigovoru kojom je prigovor odbijen kao neosnovan.

(2) U postupcima jednostavne nabave u kojima nije dopušteno izjaviti prigovor Odluka o odabiru ponude/Odluka o poništenju postupka javne nabave postaje izvršna istekom dana dostave Odluke sukladno stavku 3. članka 13. ovog Naputka.

(3) Ukoliko je u postupku odlučivanja o prigovoru Naručitelj donio novu odluku, prvotnu će odluku staviti izvan snage. 

(4) Na novu se odluku na odgovarajući način primjenjuju sve odredbe o pravnoj zaštiti propisane ovim Naputkom, jednako kao i na prvotnu odluku. 

(5) Izvršnošću Odluke o odabiru ponude ili Odluke o poništenju postupka jednostavne nabave završava postupak jednostavne nabave nakon čega se s odabranim ponuditeljem sklapa ugovor, odnosno istom se izdaje narudžbenica.


IX. IZMJENE UGOVORA/NARUDŽBENICE

Članak 16.
(1) U slučajevima potrebe za izmjenom/dopunom sklopljenih ugovora/izdanih narudžbenica, ustrojstvena jedinica koja je iskazala potrebu za nabavom popunjava Zahtjev za izmjenu ugovora/narudžbenice (dokument ZZNI, ZZNIN; u daljnjem tekstu: Zahtjev za izmjenom) s obrazloženjem razloga za sklapanje dodatka putem programske aplikacije Argosy i dostavlja popunjeni i potpisani Zahtjev za izmjenom nadležnoj ustrojstvenoj jedinici za nabavu.

(2) Ugovor o jednostavnoj nabavi/narudžbenica može se izmijeniti tijekom njegova/njezina trajanja ako se time bitno ne mijenja predmet nabave niti narušavaju načela javne nabave.

(3) Izmjene su dopuštene ako se odnose na:
a) manje tehničke prilagodbe koje ne mijenjaju cjelokupnu prirodu ugovora/narudžbenice
b) izmjene zbog okolnosti koje pažljivi Naručitelj nije mogao predvidjeti
c) izmjene radi nabave dodatnih radova, roba ili usluga koje su se pokazale potrebnima, a promjena ugovaratelja/izvršitelja/pružatelja nije moguća zbog ekonomskih ili tehničkih razloga ili bi prouzročila značajne poteškoće ili značajno povećanje troškova za Naručitelja
d) izmjene ugovaratelja kako je propisano člankom 318. ZJN 2016
e) izmjene koje su predviđene i jasno definirane dokumentacijom o nabavi, a koje ne dovode do izmjene cjelokupne prirode ugovora/narudžbenice

(4) Izmjene ugovora/narudžbenice ne smiju imati za posljedicu:
a) bitnu promjenu predmeta nabave
b) promjenu necjenovnih kriterija na temelju kojih je ponuda odabrana,
c) povećanje vrijednosti ugovora/narudžbenice koje bi prelazilo vrijednosne pragove prema kojima je potrebno slanje ponuda na više gospodarskih subjekata sukladno ovom Naputku ili je bilo potrebno provesti nabavu javnom objavom putem modula EOJN RH za konkretni predmet nabave, osim ako su u postupku jednostavne nabave primijenjena pravila koja vrijede za taj veći prag.

(5) Svaka izmjena ugovora/narudžbenice mora biti pisano obrazložena u Zahtjevu za izmjenom i dokumentirana u dokumentaciji postupka.

(6) Izmjenom ugovora/narudžbenice ne smije se zaobići primjena pravila o određivanju procijenjene vrijednosti nabave, niti umjetno izbjeći provedba postupka koji bi bio primjenjiv da je potreba bila poznata u trenutku pokretanja postupka.

(7) Ako bi izmjena ugovora/narudžbenice dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila, Naručitelj je dužan provesti novi postupak nabave po procijenjenoj vrijednosti koja uključuje ukupnu vrijednost ranije izvršenih i dodatnih radova, roba ili usluga koje su se pokazale potrebnima.

(8) Odredbe ovoga članka primjenjuju se na sve izmjene ugovora/narudžbenice, neovisno o njihovom pravnom obliku, uključujući dodatke ugovoru, narudžbenice ili druge oblike povećanja ugovorene vrijednosti.

(9) Ukoliko Zahtjev za izmjenom ne sadrži sve što je potrebno da bi se po istom  moglo postupati, vraća se nadležnoj ustrojstvenoj jedinici na ispravak i/ili dopunu.

X. PRIJELAZNE I ZAVRŠNE ODREDBE

Članak 17.
 (1) Postupci jednostavne nabave pokrenuti prije stupanja na snagu ovoga Naputka dovršit će se sukladno odredbama NAPUTKA O PROVEDBI POSTUPAKA JEDNOSTAVNE NABAVE, KLASA:406-05/25-01/132, URBROJ: 534-05-2/1-25-01 od 16. prosinca 2025. 

(2) Danom stupanja na snagu ovog Naputka prestaje važiti NAPUTAK O PROVEDBI POSTUPAKA JEDNOSTAVNE NABAVE, KLASA:406-05/25-01/132, URBROJ: 534-05-2/1-25-01 od 16. prosinca 2025. 

(3) Naručitelj će ovaj Naputak, kao i njegove izmjene i dopune ako je primjenjivo, objaviti na svojim internetskim stranicama te ga učiniti dostupnim u EOJN RH, a isti stupa na snagu 01. rujna 2026. 

(4) Naručitelj je obvezan potpunu dokumentaciju o svakom postupku jednostavne nabave čuvati najmanje četiri (4) godine od završetka postupka jednostavne nabave.


 MINISTRICA 
doc. dr. sc. Irena Hrstić, dr. med.



Stranica 10 od 10

